Diari Oficial de la Generalitat Valenciana


Sumari del DOGV 6152, del 25-11-2009 (2009/13811)

RESOLUCIÓ de 20 de novembre de 2009, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre el Instituto de la Juventud i l'Institut Valencià de la Joventut sobre la realització del programa Borsa d'Habitatge Jove en Lloguer.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6152

Data del DOGV
:   25-11-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/13807


Data del document
:   20-11-2009

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * administració central
    * jove
    * cooperació administrativa

RESOLUCIÓ de 20 de novembre de 2009, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre el Instituto de la Juventud i l'Institut Valencià de la Joventut sobre la realització del programa Borsa d'Habitatge Jove en Lloguer.  
 [2009/13790]  
El Instituto de la Juventud i l'Institut Valencià de la Joventut han subscrit, després de la tramitació prèvia reglamentària, el 28 d'octubre de 2009, el conveni de col·laboració sobre la realització del programa Borsa d'Habitatge Jove en Lloguer.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 2225/2009, i que figura com a annex d'esta resolució.  
València, 20 de novembre de 2009.- El director general del Secretariat del Consell: ängel Mompó Romero.  
Conveni de col·laboració entre l'Instituto de la Juventud del Ministeri d'Igualtat i l'Institut Valencià de la Joventut de la Comunitat Valenciana, sobre la realització del programa Borsa d'Habitatge Jove en lloguer  
 Madrid, 28 de octubre de 2009  
Reunits  
D'una banda, el senyor Gabriel Alconchel Morales, com a director general de l'Instituto de la Juventud del Ministeri d'Igualtat (d'ara endavant, INJUVE), nomenat pel Reial Decret 606/2008 de 21 d'abril (Boletín Oficial del Estado núm. 97, de 22 d'abril), en nom i representació de l'administració General de l'Estat -Instituto de la Juventud-, en l'exercici de les facultats que li atribueix l'article 7 del Reial Decret 486/2005, de 4 de maig, pel qual s'aprova l'estatut de l'organisme autònom Instituto de la Juventud.  
I, d'una altra, el senyor Adrián Ballester Espinosa, com a director general de l'Institut Valencià de la Joventut (d'ara endavant, IVAJ), en nom i representació del qual actua, nomenat pel Decret 110/2007, de 20 de juliol, del Consell, en virtut de les competències que li concedeix la Llei 4/1989, de 26 de juny, i autoritzat per a la subscripció del present conveni per l'Acord del Ple del Consell de 2 de octubre de 2009.  
Ambdues parts es reconeixen mútua capacitat per a obligar-se i convindre, i  
Exposen  
1. Que la Constitució espanyola, en l'article 48, ordena als poders públics que promoguen «les condicions per a la participació lliure i eficaç de la joventut en el desenvolupament polític, social, econòmic i cultural» i que, d'acord amb l'article 47 de la Constitució, promoguen les condicions necessàries per al gaudi d'un habitatge digne i adequat per part de tots els espanyols.  
Sent que els jóvens constitueixen un sector especialment afectat per les dificultats d'accés a l'habitatge, siga en règim de propietat siga en règim d'arrendament. Sent que un dels principals problemes de la joventut de hui en dia és l'autonomia personal, són molts els jóvens que endarrereixen l'eixida del lloc d'origen, siga per la manca de recursos econòmics, la inestabilitat, la mobilitat o la precarietat laboral, siga per les dificultats que actualment hi ha a moltes ciutats espanyoles a l'hora de trobar un habitatge en condicions que els siguen accesibles  
2. Que tant l'administració de la Comunitat Valenciana com l'administració General de l'Estat estan afectades pels mandats constitucionals que expressen els paràgrafs anteriors, que són títol competencial suficient per a legitimar el Conveni -les clàusules del qual es concretaran més endavant- l'article 49.25 de l'Estatut d'Autonomia de la Comunitat Valenciana i, pel que fa a l'administració General de l'Estat, la reiterada doctrina del Tribunal Constitucional que l'habilita per a l'exercici de les competències sectorials que li són pròpies, en la mesura que puguen ser utilitzades per a la promoció de la joventut.  
3. Que l'INJUVE, segons el que estableix l'article 2 de Reial Decret 486/2005, de 4 de maig, entre els seus principis generals i objectius, té afavorir l'autonomia personal dels i les jóvens mitjançant la seua integració social i laboral i l'accés a l'habitatge, de tal manera que les polítiques de l'INJUVE es centren a fomentar la cooperació interadministrativa i a buscar la convergència en tot el que siga beneficiós per a la joventut, per la qual cosa cal afavorir actuacions conjuntes que aborden temes que afecten els i les jóvens i que requereixen un tractament global, i a garantir la igualtat d'oportunitats per a tots i totes les jóvens a Espanya.  
4. Que, des de 2001, l'IVAJ porta a terme el Programa Borsa d'Habitatge en Lloguer en col·laboració amb l'INJUVE, igual que els ajuntaments d'Alacant, Dénia, Elx, Gandia, Xàbia, la Vall d'Uixó i Sant Joan d'Alacant.  
Des d'un nou impuls a la política de joventut de la Generalitat, l'IVAJ es planteja abordar les polítiques d'atenció al jove des d'una perspectiva global, que desplegue i dinamitze les iniciatives que des dels distints àmbits de l'administració autonòmica es dirigisquen a la població juvenil. Des d'esta perspectiva, i atenent als principis d'eficàcia i subsidiarietat, cal abordar la intervenció que l'IVAJ ha desplegat en matèria d'habitatge en coordinació amb aquells departaments entre les competències dels quals està la de facilitar l'emancipació dels jóvens a través de diferents programes d'habitatge.  
De forma estratègica, en haver-hi altres departaments de la Generalitat encarregats de la intermediació de lloguer d'habitatges, a partir del 30 d'abril de 2009, l'IVAJ centrarà els seus esforços en les polítiques d'informació i dinamització, per tal de traslladar amb una major eficàcia les distintes iniciatives que s'emprenen en matèria d'habitatge, tant en compra com en lloguer.  
Això implica fer un esforç de dinamització, coordinació i descentralització de la informació, cosa que al seu torn suposa una important inversió en recursos personals i materials que es materialitzen, d'una banda en la creació d'una xarxa d'oficines de la Generalitat Jove, amb 16 oficines de caràcter comarcal, 6 de les quals són de nova creació. Lluny de suposar una disminució en la inversió, això suposa una aposta de recursos econòmics altament significativa.  
En virtut de tot el que s'ha exposat i a l'empara de l'article 4.1.c) de la Llei 30/2007, de 30 d'octubre de Contractes del Sector Públic i de l'article 6 de la Llei 30/1992, de 26 de novembre de Règim Jurídic de les Administracions Públiques i Procediment Administratiu Comú, ambdues parts manifesten la seua voluntat de col·laboració subscrivint el present Conveni, d'acord amb les següents  
Clàusules  
Primera. Objecte  
L'objecte del Conveni serà establir la col·laboració entre l'INJUVE i l'IVAJ per tal de promoure les actuacions que contribuïsquen a l'accés a l'habitatge per part de la joventut.  
Segona. Actuacions a dur a terme  
Com a mitjà instrumental per a la consecució del dit objecte, les parts duran a terme les actuacions següents:  
I. El desplegament d'un servei d'informació i d'assessorament directe i àgil sobre allotjament per a jóvens.  
Per a això es crearà la infraestructura humana, tècnica i material necessària per a disposar d'un sistema d'informació directa que proporcionarà suport jurídic i tècnic sobre habitatges (autoconstrucció d'habitatges, promoció d'habitatges en lloguer i de cooperatives d'habitatges per a jóvens, compra-venda...).  
II. La posada en marxa d'una Borsa d'Habitatge Jove en Lloguer per ser oferida als jóvens, tot desplegant uns serveis que faciliten un sistema de lloguer, per sota del preu mitjà del mercat, amb les suficients garanties i avantatges econòmics, jurídics i tècnics per a propietaris i per a jóvens arrendataris, i que els proporcione assessorament jurídic en esta matèria.  
III. Per a cada un dels pisos llogats a través del present Programa es destinaran dues assegurances: una de multirisc de la llar i una altra de caució per a impagament de rendes.  
IV. El Programa, així mateix, es beneficiarà d'una assistència tècnica que facilitarà la informació l'assessorament i la formació que calga en tot moment a les persones que la Comunitat Autònoma pose a disposició del Programa per a la seua posada en marxa i desplegament.  
Tercera. Cost del Programa i aportacions de les parts  
Per a la realització d'este projecte, les parts signants del present Conveni es comprometen al que s'indica tot seguit:  
1r. L'INJUVE, a càrrec del número econòmic 37.574.010 J. 227.06 del seu pressupost vigent, del qual hi ha romanent suficient, abonarà les despeses que es produïsquen per:  
La cobertura de l'assegurança multirisc de la llar: 400.000 €.   
La prima per a cada una de les pòlisses serà de 83,97 €.  
La cobertura de l'assegurança de caució: 300.000 €.  
La prima de cada una de les pòlisses serà, com a màxim, l'1,90% de la renda anual de cada contracte.  
L'assistència tècnica al Programa a través de la realització dels cursos de formació en línia, d'assessorament, de gestió tècnica -mitjançant la instal·lació de l'aplicació informàtica que es facilite a l'efecte- i del seguiment del Programa: 76.000 €.  
Aportació total de l'INJUVE: 776.000 €.  
Esta quantitat és única per al programa de Borsa d'Habitatge Jove en Lloguer en el seu conjunt, independentment del nombre d'administracions públiques que s'hi incorporen, les quals es beneficiaran d'eixa aportació en funció de les pòlisses que subscriguen i de l'assistència tècnica del Programa, el cost del qual cobreix l'INJUVE.  
Així mateix, i a fi de millorar el desplegament del Programa, establirà el mecanisme oportú per a rebre la informació (actualitzada) dels pisos disponibles en cada oficina i col·locar-la en la seua Oficina Virtual d'Emancipació Jove.  
2n. L'IVAJ, amb una aportació econòmica que ascendeix a 33.666,66 euros, a càrrec del capítol II subconcepte pressupostari 227990 del pressupost de despeses per a l'any 2009, es compromet a arbitrar les mesures i el personal necessari per a la posada en marxa d'una «Borsa d'Habitatge Jove en Lloguer» que es desplegarà fins al 30 d'abril de 2009, d'acord amb l'estructura següent i sense perjudici del funcionament de les borses d'habitatge jove en lloguer dels municipis d'Alacant, Dénia, Elx, Gandia, Xàbia, la Vall d'Uixó i Sant Joan d'Alacant, durant tot l'exercici:  
A. Informació/Recepció  
- Recepció de sol·licitants  
- Informació sobre el Programa  
- Tractament informàtic  
B. Captació d'habitatges  
- Coneixement del mercat  
- Propaganda pròpia  
- Premsa especialitzada  
- Entrevista propietaris  
- Inventaris  
C. Oferta d'habitatges  
- Selecció de demandants  
- Visita als habitatges  
- Seguiment  
D. Coordinació  
- Legislació bàsica sobre lloguers  
- Contractes i documentació diversa  
- Fiances  
- Assegurances  
- Informes  
- Utilització de l'aplicació informàtica  
A més a més, l'IVAJ posarà a disposició del Programa un local, ubicat al carrer de l'Hospital, 2, de València, amb la corresponent dotació, tant informàtica -que permeta la utilització de l'aplicació informàtica que es facilite- com de mobiliari i de personal, i també la publicitat necessària per a la suficient difusió del Programa entre la població a la qual va destinat. Així mateix, continuarà sent interlocutor entre l'INJUVE i les borses d'habitatge jove en lloguer dels municipis d'Alacant, Dénia, Elx, Gandia, Xàbia, la Vall d'Uixó i Sant Joan d'Alacant, fins a la finalització de la vigència del present conveni.  
Quarta. Identificació institucional i del Programa  
Al lloc on es presten els serveis del programa de la Borsa d'Habitatge Jove en Lloguer es col·locarà de forma visible un cartell, en què figurarà "Oficina d'Emancipació: habitatge", el seu anagrama i els logos de les administracions signants del Conveni. L'INJUVE facilitarà el logo corresponent.  
Posat cas que en eixe lloc es preste també el del programa d'Ocupació Jove, el cartell farà al·lusió als dos serveis: habitatge i ocupació.  
Així mateix, en totes aquelles accions a què es refereix el present Conveni que impliquen difusió, siga impresa siga per qualsevol altre mitjà, i en què figure el logotip de l'Institut Valencià de la Joventut, s'hi haurà d'incorporar de forma visible el logotip institucional del Ministeri d'Igualtat (Instituto de la Juventud).  
Cinquena. Òrgan col·legiat de seguiment del conveni  
S'estableix una comissió de seguiment i d'avaluació que tindrà atribuïdes competències amb vista al control de les activitats que han de desplegar-se per a l'execució i l'impuls del compliment objecte del present Conveni.  
1. La comissió de seguiment estarà integrada per dos representants de cada una de les parts signants del Conveni.  
La comissió de seguiment es reunirà quan així ho sol·licite alguna de les dues parts.  
Els acords adoptats en el si de la comissió seran vinculants per a les parts, i el seu incompliment tindrà els efectes que preveu la clàusula novena.  
El règim de funcionament i la presa d'acords de la comissió s'ajustaran al que estableix el capítol II del títol segon de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les funcions de la comissió seran les següents:  
a) Interpretar el present Conveni durant la seua execució, i impulsar el compliment del seu objecte, i de les altres causes que figuren en les clàusules precedents.  
b) Analitzar i avaluar les activitats realitzades en compliment del conveni.  
Sisena. Vigència del Conveni  
El present Conveni entrarà en vigor a partir de la data de la seua signatura i estarà vigent fins al 31 de desembre de 2009.  
Setena. Pròrroga  
Si les parts consideren necessari renovar este conveni perquè persistisquen les actuacions i els programes que en formen part i l'avaluació positiva emesa per la comissió de seguiment de les actuacions d'este Conveni, després del previ compliment en cada cas de les exigències de l'ordenament jurídic de compliment obligatori per a les parts signants, i sempre que ho permeten les dotacions pressupostàries corresponents, podran formalitzar per escrit l'acord de la pròrroga anual, el qual hauria de formalitzar-se abans que finalitzara la vigència del Conveni.  
Huitena. Extinció del conveni  
El present Conveni s'extingirà per resolució, per compliment del seu objecte, per mutu acord de les parts, per força major o per la impossibilitat sobrevinguda del compliment del seu objecte.  
Acreditat l'incompliment de les obligacions per una de les parts, la part complidora es trobarà facultada per a instar la resolució del Conveni, el donarà per acabat i procedirà a la seua liquidació.  
En cas d'incompliment imputable a la Comunitat Valenciana, l'INJUVE tindrà dret al reintegrament de les quantitats abonades en virtut del Conveni, i eixes quantitats tindran la consideració d'ingressos de dret públic, sense perjudici de l'eventual indemnització que poguera correspondre a l'INJUVE, en el cas que efectivament l'incompliment del Conveni li haguera irrogat danys i perjudicis.   
L'incompliment imputable a l'INJUVE requerirà l'existència prèvia d'un procediment contradictori que finalitze amb una resolució de la Direcció General de l'INJUVE, que serà impugnable siga davant de la jurisdicció contenciosa administrativa, siga mitjançant recurs de reposició, i que donarà lloc al rescabalament que corresponga en dret.  
L'eventual extinció del Conveni no afectarà les actuacions que es troben en procés de realització.  
Novena. Naturalesa, règim jurídic i jurisdicció  
El present Conveni té naturalesa administrativa i es subscriu a l'empara de l'article 6 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, se li aplicarà l'exclusió que preveu l'article 4.1.c) de la Llei 30/2007, de 30 d'octubre, de Contractes del Sector Públic i l'ordre jurisdiccional contenciós administratiu serà competent per a resoldre els eventuals litigis que pogueren derivar-se'n, i en eixe cas i en defecte de normes especials, seran d'aplicació els principis i les regles de la dita Llei de Contractes a fi de resoldre els dubtes i les llacunes que s'hi pogueren presentar.  
I, perquè així conste, en prova de conformitat amb l'anterior, les parts signen el present Conveni al lloc i en la data susdits, en tres exemplars que en donen fe.  
Por el Instituto de la Juventud: Gabriel Alconchel Morales  
Por el Institut Valencià de la Joventut: Adrián Ballester Espinosa